section_heading: Časopisi
paragraph_text: Filozofski fakultet izdaje svoju znanstvenu publikaciju časopis Hum, a čiji je prvi broj izašao u prosincu 2006. godine. Od 2015. godine sa suizdavačem Hrvatskim institutom za povijest iz Zagreba, fakultet izdaje i godišnji časopis Hercegovina. "Kultura komuniciranja" znanstvena je publikacija Filozofskoga fakulteta Sveučilišta u Mostaru namijenjena za objavljivanje radova iz novinarstva, politologije i odnosa s javnošću, ali i drugih srodnih društvenih i humanističkih disciplina. Godišnjak "Identiteti – kulture – jezici" objavljuje radove s redovite godišnje znanstvene konferencije Filozofskoga fakulteta Sveučilišta u Mostaru u suradnji s drugim znanstvenim i kulturnim ustanovama iz države i regije. Svi pristigli radovi prije objave prolaze postupak dvostruko slijepe recenzije istaknutih stručnjaka za uže područje rada, što je jamstvo kvalitete godišnjaka.